《当可台邓士将赴类试作诗饯之因效其体》
宋代·郭印

丹山采凤群鸣集，云外舒张览辉翼。
锦屏相望不千里，音中箫韶有人识。
朝家选举专一科，翰墨之工拔士多。
好将笔力觑天巧，斡旋正气回狂波。
鲸鲵未翦龙移宅，吾皇饥渴人材得。
雕虫小技何足论，要吐胸中济时策。
吴山辽邈天门高，尺纸输忠气自豪。
程文奏御宸心悦，青紫纷纷换白袍。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。